CELEX: 52018PC0001
Language: mt
Date: 2018-01-08 00:00:00
Title: Rakkomandazzjoni għal DEĊIŻJONI TAL-KUNSILL li tawtorizza lill-Kummissjoni biex tiftaħ negozjati f’isem l-Unjoni Ewropea għall-konklużjoni ta’ Protokoll li jimplimenta l-Ftehim ta’ Sħubija dwar is-Sajd mar-Renju tal-Marokk

IL-KUMMISSJONI EWROPEA
            Brussell, 8.1.2018
            COM(2018) 1 final
            Rakkomandazzjoni għal
            DEĊIŻJONI TAL-KUNSILL
            li tawtorizza lill-Kummissjoni biex tiftaħ negozjati f’isem l-Unjoni Ewropea għall-konklużjoni ta’ Protokoll li jimplimenta l-Ftehim ta’ Sħubija dwar is-Sajd mar-Renju tal-Marokk
            {SWD(2018) 1 final}{SWD(2018) 2 final}
            
               
         
         
            
               MEMORANDUM TA’ SPJEGAZZJONI
            
            
               1.KUNTEST TAL-PROPOSTA
            
            
               •Raġunijiet u għanijiet tal-proposta
            
            
               Il-Kummissjoni tipproponi li jiġi nnegozjat protokoll ġdid tal-Ftehim ta’ Sħubija dwar is-Sajd mal-Unjoni mar-Renju tal-Marokk li jissodisfa l-bżonnijiet tal-flotta tal-Unjoni u li jkun konformi mar-Regolament (UE) Nru 1380/2013 dwar il-Politika Komuni tas-Sajd u mal-Konklużjonijiet tal-Kunsill tad-19 ta’ Marzu 2012 dwar Komunikazzjoni tal-Kummissjoni dwar id-Dimensjoni Esterna tal-Politika Komuni tas-Sajd.
            
            
               •Konsistenza mad-dispożizzjonijiet eżistenti ta’ politika fil-qasam ta’ politika
            
            
               Il-Ftehim ta’ sħubija dwar is-sajd attwali bejn l-Unjoni Ewropea u r-Renju tal-Marokk daħal fis-seħħ fit-28 ta’ Frar 2007
                  1
               . Dan il-ftehim ġie implimentat b’żewġ Protokolli suċċessivi li taw aċċess lill-bastimenti tal-Unjoni li jistadu għall-ispeċijiet pelaġiċi u demersali għaż-żona tas-sajd tal-Marokk sal-14 ta’ Diċembru 2011, li hija d-data tat-terminazzjoni tat-tieni Protokoll ta’ implimentazzjoni, minħabba li l-Parlament ma tax il-kunsens tiegħu għall-konklużjoni tiegħu. Il-PE tefa’ dubju fuq is-sostenibbiltà, il-valur għall-flus u l-legalità internazzjonali tal-istrument propost. It-tielet Protokoll, li kkunsidra t-tħassib tal-PE, ġie konkluż fl-2014
                  2
                u ser jiskadi fil-14 ta’ Lulju 2018.
            
            
               Iż-żoni tas-sajd tal-Marokk, li huma qrib l-UE u huma rikki fir-riżorsi tal-ħut, huma żona tas-sajd essenzjali kemm għas-sajd tradizzjonali fuq skala żgħira minn Spanja u l-Portugall u għal flotot industrijali minn Stati Membri aktar fil-bogħod. Dawn iż-żoni tas-sajd jinkludu ilmijiet li huma soġġetti għas-sovranità u għall-ġuriżdizzjoni tal-Marokk, jiġifieri anki ilmijiet tan-naħa tal-Punent tas-Saħara, fejn il-Marokk jeżerċita amministrazzjoni de facto (iddaħħlu mekkaniżmi ta’ rappurtar speċifiċi fil-Protokoll attwali biex juru l-benefiċċji soċjoekonomiċi tiegħu għall-popolazzjonijiet lokali). 
            
            
               B’kollox, il-Ftehim ta’ sħubija dwar is-sajd jippermetti bastimenti minn 11-il Stat Membru joperaw f’sitt kategoriji tas-sajd differenti li jkopru speċijiet ta’ ħut pelaġiku żgħir, ħut demersali u ħut migratorju ħafna. Iż-żona tas-sajd tal-Marokk tirrappreżenta l-limitu tat-tramuntana taż-żona ta’ distribuzzjoni tal-istokk tal-ħut pelaġiku żgħir “C” li tifrex fuq l-ilmijiet tal-Mauritania, tas-Senegal u tal-Guinea-Bissau, li kollha huma inklużi fin-netwerk ta’ ftehimiet bilaterali tas-Sħubija dwar is-Sajd Sostenibbli.
            
            
               Il-Ftehimiet ta’ Sħubija dwar is-Sajd Sostenibbli jikkontribwixxu għall-promozzjoni tal-objettivi tal-PKS internazzjonalment, u jiżguraw li l-attivitajiet tas-sajd tal-Unjoni ’l barra mill-ilmijiet tal-Unjoni jkunu bbażati fuq l-istess prinċipji u standards bħal dawk applikabbli bil-liġi tal-Unjoni. Barra minn hekk, il-Ftehimiet ta’ Sħubija dwar is-Sajd Sostenibbli jsaħħu l-pożizzjoni tal-Unjoni Ewropea fl-organizzazzjonijiet internazzjonali u reġjonali tas-sajd, b’mod partikolari fil-Kummissjoni Internazzjonali għall-Konservazzjoni tat-Tonn tal-Atlantiku (ICCAT). Fl-aħħar nett, il-Ftehimiet ta’ Sħubija dwar is-Sajd Sostenibbli huma bbażati fuq l-aqwa parir xjentifiku disponibbli u jikkontribwixxu għat-titjib tal-konformità mal-miżuri internazzjonali, inkluża l-ġlieda kontra s-sajd illegali, mhux irrappurtat u mhux irregolat (illegal, unreported and unregulated, IUU).
            
            
               Se tingħata attenzjoni partikolari lill-eżekuzzjoni u lill-implimentazzjoni tal-kumpens finanzjarju mogħti lill-Marokk biex jappoġġa l-ġestjoni sostenibbli tas-sajd, partikolarment fid-dawl tar-rakkomandazzjonijiet tar-Rapport Speċjali tal-Qorti Ewropea tal-Awdituri Nru 11 tal-2015 dwar il-Ftehimiet ta’ Sħubija dwar is-Sajd Sostenibbli.
            
            
               
            
            
               •Konsistenza ma’ politiki oħra tal-Unjoni
            
            
               In-negozjar ta’ protokoll dwar is-sajd mar-Renju tal-Marokk huwa konformi mal-azzjoni esterna tal-UE fil-konfront tal-pajjiżi ġirien u huwa f’konformità mal-objettivi tal-Unjoni fir-rigward tar-rispett tal-prinċipji demokratiċi u tad-drittijiet tal-bniedem. 
            
            
               Tul il-proċess sħiħ, in-negozjati se jsiru b’konsultazzjoni mas-Servizz tal-Kummissjoni kkonċernati kollha, mas-SEAE u bl-appoġġ tad-Delegazzjoni tal-UE kompetenti.
            
            
               2.BAŻI ĠURIDIKA, SUSSIDJARJETÀ U PROPORZJONALITÀ
            
            
               •Bażi ġuridika
            
            
               Il-bażi ġuridika għad-deċiżjoni hija pprovduta bl-Artikolu 218 tat-Trattat dwar il-Funzjonament tal-Unjoni Ewropea (TFUE), fil-Parti Ħamsa dwar l-azzjoni esterna tal-Unjoni, fit-Titolu V dwar il-ftehimiet internazzjonali, li jistabbilixxi l-proċedura għan-negozjar u għall-konklużjoni ta’ ftehimiet bejn l-UE u pajjiżi terzi.
            
            
               
            
            
               •Sussidjarjetà (għall-kompetenza mhux esklużiva) 
            
         
         
            
               Mhux applikabbli, kompetenza esklużiva.
            
            
               
            
            
               •Proporzjonalità
            
            
               Id-deċiżjoni hija proporzjonali mal-objettiv mixtieq.
            
            
               •Għażla tal-istrument
            
            
               L-istrument huwa previst fl-Artikolu 218(3) u fl-Artikolu 218(4) tat-TFUE.
            
            
            
               3.RIŻULTATI TAL-EVALWAZZJONIJIET EX POST, TAL-KONSULTAZZJONIJIET MAL-PARTIJIET IKKONĊERNATI U TAL-VALUTAZZJONIJIET TAL-IMPATT
            
            
               •Evalwazzjonijiet ex post/kontrolli tal-idoneità tal-leġiżlazzjoni eżistenti
            
            
               Fl-2017, il-Kummissjoni wettqet evalwazzjoni ex ante/ex post tal-opportunità biex iġġedded il-Protokoll dwar is-sajd mar-Renju tal-Marokk. Il-konklużjonijiet tal-evalwazzjoni huma mniżżla separatament f’Dokument ta’ Ħidma tal-Persunal
                  3
               . 
            
            
               Ir-rapport ta' evalwazzjoni kkonkluda li l-flotot tal-UE huma interessati ħafna fl-issoktar tas-sajd fil-Marokk. It-tiġdid tal-Protokoll se jgħin biex jissaħħu l-monitoraġġ, il-kontroll u s-sorveljanza, u jagħti kontribut għal governanza mtejba tas-sajd fir-reġjun. L-evalwazzjoni turi li t-tiġdid tal-Protokoll jista’ jkun ukoll ta’ benefiċċju għall-Marokk minħabba l-importanza tal-kontribuzzjoni finanzjarja mħallsa skont il-Protokoll għall-istrateġija “Halieutis” tal-Marokk għall-iżvilupp tas-settur tas-sajd. Il-Marokk esprima l-interess fil-ftuħ tan-negozjati mal-Unjoni Ewropea dwar it-tiġdid tal-Protokoll. 
            
            
               
            
            
               •Konsultazzjonijiet mal-partijiet ikkonċernati
            
            
               Il-partijiet ikkonċernati interessati, inkluż ir-rappreżentanti tal-industrija u l-organizzazzjonijiet tas-soċjetà ċivili, ġew ikkonsultati bħala parti mill-evalwazzjoni, partikolarment fil-qafas tal-Kunsill Konsultattiv għall-Flotta ta' Distanzi Twal.
            
            
               
            
            
               •Ġbir u użu tal-kompetenzi
            
            
               Ma japplikax
            
            
               
            
            
               •Valutazzjoni tal-impatt
            
            
               Ma japplikax
            
         
         
            
            
               •Idoneità regolatorja u simplifikazzjoni
            
            
               Ma japplikax
            
            
               
            
            
               •Drittijiet fundamentali
            
            
               Id-direttivi ta’ negozjati proposti bħala anness mad-deċiżjoni jirrakkomandaw li jiġi awtorizzat il-ftuħ tan-negozjati inkluż klawżola dwar is-sospensjoni tal-Protokoll f’każ ta’ ksur tad-drittijiet tal-bniedem u tal-prinċipji demokratiċi.
            
            
               4.IMPLIKAZZJONIJIET GĦALL-BAĠIT
            
            
               L-implikazzjonijiet baġitarji marbuta mal-Protokoll il-ġdid jinkludu l-ħlas ta’ kontribuzzjoni finanzjarja lir-Renju tal-Marokk. L-allokazzjonijiet baġitarji relatati f’termini ta’ approprjazzjonijiet ta’ impenn u ta’ pagamenti jeħtieġ jiġu inklużi kull sena fil-linja tal-baġit għall-Ftehimiet ta’ Sħubija dwar is-Sajd Sostenibbli (11 03 01) u jeħtieġ ikunu kompatibbli mal-programmar finanzjarju tal-Qafas Finanzjarju Pluriennali għall-2014-2020. L-ammonti annwali għall-impenji u għall-pagamenti huma stabbiliti fil-proċedura baġitarja annwali, inkluż il-linja ta’ riżerva għal Protokolli li ma jiddaħħlux fis-seħħ fil-bidu tas-sena
                  4
               .
            
            
               In-negozjati mistennija li jiġu ffinalizzati qabel l-iskadenza tal-Protokoll attwali, jiġifieri sal-14 ta’ Lulju 2018.
            
            
               
            
            
               5.ELEMENTI OĦRAJN
            
            
               •Pjanijiet ta’ implimentazzjoni u arranġamenti dwar il-monitoraġġ, l-evalwazzjoni u r-rappurtar
            
            
               In-negozjati mistennija jiftħu kmieni fl-2018. 
            
            
               
            
            
               •Spjegazzjoni dettaljata tad-dispożizzjonijiet speċifiċi tal-proposta
            
            
               Il-Kummissjoni tirrakkomanda li:
            
            
               - Il-Kunsill jentħieġ jawtorizza lill-Kummissjoni tiftaħ u tmexxi negozjati għall-konklużjoni ta’ Protokoll ġdid mal-Ftehim ta’ Sħubija dwar is-Sajd mar-Renju tal-Marokk;
            
            
               - Il-Kummissjoni jenħtieġ li tiġi nnominata bħala n-negozjatur tal-UE dwar dan is-suġġett; 
            
            
               - Il-Kummissjoni jenħtieġ li twettaq in-negozjati tagħha b’konsultazzjoni mal-kumitat speċjali, kif stabbilit fit-Trattat dwar il-Funzjonament tal-Unjoni Ewropea;
            
            
               - Il-Kunsill jenħtieġ li japprova d-Direttivi tan-negozjati annessi ma’ din ir-Rakkomandazzjoni. 
            
         
         
            
               Rakkomandazzjoni għal
            
            
               DEĊIŻJONI TAL-KUNSILL
            
            
               li tawtorizza lill-Kummissjoni biex tiftaħ negozjati f’isem l-Unjoni Ewropea għall-konklużjoni ta’ Protokoll li jimplimenta l-Ftehim ta’ Sħubija dwar is-Sajd mar-Renju tal-Marokk
               
            
               IL-KUNSILL TAL-UNJONI EWROPEA,
            
            
               Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikolu 218(3) u (4) tiegħu,
            
            
               Wara li kkunsidra r-rakkomandazzjoni mill-Kummissjoni,
            
            
               Billi għandhom jinfetħu n-negozjati bil-għan li jiġi konkluż Protokoll ġdid li jimplimenta l-Ftehim ta' Sħubija dwar is-Sajd mar-Renju tal-Marokk, 
            
            
               ADOTTA DIN ID-DEĊIŻJONI: 
            
            
               Artikolu 1
            
            
               Il-Kummissjoni hija awtorizzata tinnegozja, f’isem l-Unjoni Ewropea, bil-ħsieb li jiġġedded Protokoll li jimplimenta l-Ftehim ta’ Sħubija dwar is-Sajd mar-Renju tal-Marokk.
            
            
                Artikolu 2
            
            
               Dawn in-negozjati għandhom jitwettqu b’konsultazzjoni mal-kumitat speċjali maħtur mill-Kunsill u f’konformità mad-direttivi dwar in-negozjati stabbiliti fl-Anness.
            
            
               Artikolu 3
            
            
               Din id-Deċiżjoni hija indirizzata lill-Kummissjoni.
            
            
               Magħmul fi Brussell,
            
            
               
                     Għall-Kunsill
               
               
                     Il-President
               
            
         
         
            
                  
                     (1)
                  
                        ĠU L 78, 17.3.2007, p. 31.
               
               
                  
                     (2)
                  
                        ĠU L 349, 21.12.2013, p. 1.
               
               
                  
                     (3)
                  
                        Evaluation rétrospective et prospective du Protocole à l'accord de partenariat dans le domaine de la pêche durable entre l'Union européenne et le Royaume du Maroc. Rapport finali, Settembru 2017 (F&S, Poseidon and Megapesca).
               
               
                  
                     (4)
                  
                        Il-Kapitolu 40 (il-linja ta’ riżerva 40 02 41) skont il-ftehim interistituzzjonali dwar il-QFP (2013/C 373/01).
               
            
      
    ---documentbreak--- 
      
         
               IL-KUMMISSJONI EWROPEA
            Brussell,8.1.2018
            COM(2018) 1 final
            ANNESS
            tar-
            Rakkomandazzjoni
            għal deċiżjoni tal-Kunsill li tawtorizza lill-Kummissjoni biex tiftaħ negozjati f’isem l-Unjoni Ewropea għall-konklużjoni ta’ Protokoll li jimplimenta l-Ftehim ta’ Sħubija dwar is-Sajd mar-Renju tal-Marokk
            {SWD(2018) 1 final}{SWD(2018) 2 final}
            
               
         
         
            
               ANNESS
            
            
               Direttivi tan-negozjati
            
            
               –L-objettiv tan-negozjati huwa l-konklużjoni ta’ Protokoll ġdid tal-Ftehim ta’ Sħubija dwar is-Sajd bejn l-Unjoni Ewropea u r-Renju tal-Marokk f’konformità mar-Regolament (UE) Nru 1380/2013 dwar il-Politika Komuni tas-Sajd u mal-Konklużjonijiet tal-Kunsill tad-19 ta’ Marzu 2012 dwar Komunikazzjoni tal-Kummissjoni tat-13 ta' Lulju 2011 dwar id-Dimensjoni Esterna tal-Politika Komuni tas-Sajd.
            
            
               –Biex is-sajd sostenibbli u responsabbli jiġi mħeġġeġ u biex ikun hemm osservanza stretta tal-liġi internazzjonali, filwaqt li jiġu żgurati benefiċċji reċiproċi għall-UE u għall-Marokk permezz ta’ dan il-Protokoll il-ġdid, l-objettivi tan-negozjati tal-Kummissjoni jenħtieġ li jkunu bbażati fuq dan li ġej: 
            
            
               ·L-iżgurar tal-aċċess għall-ilmijiet li huma taħt is-sovranità jew il-ġurisdizzjoni tar-Renju tal-Marokk fir-rigward tas-sajd – jiġifieri inklużi l-ilmijiet fin-nofsinhar ta’ 27°40' N - u tal-awtorizzazzjoniiet neċessarji għall-bastimenti tal-flotta tal-UE li jistadu għal speċijiet ta’ ħut pelaġiku żgħir, ħut demersali u ħut migratorju ħafna f’dawk l-ilmijiet, sabiex b’hekk jinżamm, fost l-oħrajn, in-netwerk ta’ Ftehimiet ta’ Sħubija dwar is-Sajd Sostenibbli disponibbli għall-operaturi tal-UE; 
            
            
               ·Il-kunsiderazzjoni tal-aħjar pariri xjentifiċi disponibbli u tal-pjanijiet ta’ ġestjoni rilevanti adottati mill-Organizzazzjonijiet Reġjonali tal-Ġestjoni tas-Sajd (ORĠS) rilevanti, sabiex tiġi żgurata s-sostenibbiltà ambjentali tal-attivitajiet tas-sajd u biex tiġi promossa l-governanza tal-oċeani fuq skala internazzjonali. Jenħtieġ li l-attivitajiet tas-sajd jiġu diretti esklussivament lejn riżorsi disponibbli, bil-kunsiderazzjoni tal-kapaċità tas-sajd tal-flotta lokali, filwaqt li tingħata attenzjoni speċjali lin-natura tranżonali jew migratorja ħafna tal-istokkijiet ikkonċernati;
            
            
               ·L-akkwist ta’ sehem xieraq mir-riżorsi tas-sajd, fi proporzjon mal-interessi tal-flotta tal-UE, meta jkunu jinteressaw ukoll lil flotot barranin oħra, kif ukoll l-applikazzjoni tal-istess kundizzjonijiet tekniċi lill-flotot barranin kollha;
            
            
               ·L-iżgurar li l-aċċess għas-sajd ikun ibbażat fuq l-attività tal-flotta tal-UE fir-reġjun, fid-dawl tal-aqwa valutazzjonijiet xjentifiċi u dawk l-iktar aġġornati;
            
            
               ·It-twaqqif ta’ djalogu biex tissaħħaħ il-politika settorjali bil-ħsieb li tiġi mħeġġa l-implimentazzjoni ta’ politika tas-sajd responsabbli, f’rabta mal-objettivi tal-iżvilupp tal-pajjiż, partikolarment fir-rigward tal-governanza tas-sajd, tal-ġlieda kontra s-sajd illegali, mhux irrappurtat u mhux irregolat, tal-kontroll, il-monitoraġġ u s-sorveljanza tal-attivitajiet tas-sajd u tal-għoti tal-pariri xjentifiċi.
            
            
               ·L-inklużjoni ta’ klawsola dwar il-konsegwenzi tal-ksur tad-drittijiet tal-bniedem u tal-prinċipji demokratiċi;
            
            
               ·L-inklużjoni ta’ mekkaniżmi xierqa biex jiġi żgurat li l-Kummissjoni tkun infurmata u involuta biżżejjed fid-distribuzzjoni ġeografika tal-użu tal-appoġġ settorjali li jingħata mill-Protokoll, sabiex il-Kummissjoni tkun tista’ tiżgura b’mod raġonevoli li l-Protokoll jibbenefika lill-poplu tat-territorju mhux awtonomu tal-Punent tas-Saħara;
            
            
               ·Partikolarment, jenħtieġ li l-Protokoll jiddefinixxi:
            
            
               ·l-opportunitajiet tas-sajd, skont il-kategorija, li għandhom jingħataw lill-bastimenti tal-Unjoni Ewropea;
            
            
               ·il-kumpens finanzjarju u l-kundizzjonijiet għall-ħlas tiegħu; u
            
            
               ·il-mekkaniżmi għall-implimentazzjoni effettiva tal-appoġġ settorjali u l-monitoraġġ regolari tagħhom. 
            
            
               –Sabiex ma jkunx hemm interruzzjoni tal-attivitajiet tas-sajd, il-Protokoll il-ġdid għandu jinkludi klawsola ta’ applikazzjoni proviżorja.